<classify> MAHAKAMA ya Angola imeamuru mali na akaunti za benki za binti wa Rais wa zamani wa Angola, Jose Eduardo dos Santos zikamatwe kutokana na mipango ya serikali iliyopo madarakani chini ya Rais Joao Lourenço kukabili ufi sadi.Mwanamke huyo, Isabella dos Santos anayetajwa kuwa bilionea, amepinga madai hayo na kusema kwamba hajafanya makosa yoyote wakati babake alipokuwa madarakani.Bilionea huyo mwenye umri wa miaka 46, anakadiriwa na jarida la Forbes kuwa na mali yenye thamani ya dola bilioni 2.2. Anaishi ughaibuni na kwa mujibu wake, aliondoka Angola kwa kuwa maisha yake yalitishiwa.Anaendesha biashara kubwa akiwa na kampuni nchini Angola na Ureno na anamiliki hisa katika kampuni ya Nos SGPS. Mahakama iliagiza mali zake kushikiliwa ikiwamo akaunti zake za benki.Pia hisa zake katika kampuni iliyoko nchini Angola, ikiwamo ya Unitel na Benki ya Fomento de Angola BFA . Hata hivyo, mwanamke huyo katika taarifa yake, alishutumu kile alichodai kuwa hatua hiyo inatokana na shinikizo la kisiasa. Alidai kwamba kesi ilifanyika kwa siri nchini Angola na uamuzi wa kukamatwa mali zake, ulifanyika bila kuwapo mawakili wake. Alidai kwamba waliambiwa kuhusu uamuzi huo baada ya kuamuliwa bila wao kufahamu.Nimetumia muda wa saa 24 nikijaribu kuwahakikishia wafanyakazi wangu na familia zote zilizoathiriwa na agizo hilo kwamba hatutakubali, alisema na kuongeza kwamba atatumia kila njia ikiwamo sheria za kimataifa, kupinga agizo hilo na kuhakikisha ukweli unajulikana.Dos Santos alijipatia umaarufu mkubwa 2016 wakati baba yake alipomteua kuwa mkuu wa kampuni ya mafuta ya Sonangol, inayomilikiwa na serikali. Aidha, ndugu yake, Jose Filomeno Dos Santos anakabiliwa na kesi ya ufisadi nchini Angola. Upande wa mashitaka unasema kwamba yeye na wenzake, walisaidia kutoa nje ya taifa hilo fedha za Angola dola milioni 500. Walikana mashitaka.  <topic>: KITAIFA 